Diari Oficial de la Generalitat Valenciana


Sumari del DOGV 5688, del 25-01-2008 (2008/748)

ORDE de 17 de gener de 2008, de la Conselleria d'Immigració i Ciutadania, per la qual es regulen i convoquen ajudes destinades a la realització de programes dirigits a la integració social dels immigrants per a l'exercici 2008.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5688

Data del DOGV
:   25-01-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/748


Data del document
:   17-01-2008

Organisme emissor
:   Conselleria d'Immigració i Ciutadania

Tipus de document
:   Ordre

Anàlisi jurídica

 Descriptors 

:   * integració social
    * immigració
    * ajuda social
    * servei social
    * societat sense fins de lucre
    * suport econòmic
    * assistència social
    * ajuda pública

ORDE de 17 de gener de 2008, de la Conselleria d'Immigració i Ciutadania, per la qual es regulen i convoquen ajudes destinades a la realització de programes dirigits a la integració social dels immigrants per a l'exercici 2008. [2008/748]
El paper de la Comunitat Valenciana, en matèria d'estrangeria, està condicionat pel repartiment competencial que realitza la nostra Constitució, i que atribuïx a l'Estat, amb caràcter exclusiu l'esmentada matèria. Per tant, l'actuació autonòmica queda circumscrita a l'exercici de les competències que, dins del respecte a la Constitució, ha assumit estatutàriament, i que incidint de manera indirecta en l'àmbit de l'estrangeria, tenen un marcat caràcter social. Així, l'article 49, apartats 24 i 27 de l'Estatut d'Autonomia de la Comunitat Valenciana atribuïx a la Generalitat la competència exclusiva sobre servicis socials i assistència social.
Esta orde de convocatòria d'ajudes pretén implicar els agents socials, en la gestió i prestació de servicis, a fi de millorar la qualitat de vida de la població immigrant, reduir diferències entre ciutadans i, finalment, progressar en el procés d'integració social de la població immigrant en el si de la societat valenciana.
Les accions que s'inclouen en esta orde estan subvencionades i cofinançades per la Generalitat i el Ministeri de Treball i Assumptes Socials.
Per tant, per raó de les competències atribuïdes pel Reglament Orgànic i Funcional de la conselleria d'Immigració i Ciutadania, aprovat per Decret 101/2007 de 13 de juliol, del Consell (DOCV 5556 de 16 de juliol de 2007) desenrotllat per l'Orde de 24 de juliol de 2007 de la conselleria d'Immigració i Ciutadania, que atribuïx a la Direcció General d'Immigració, òrgan directiu d'aquella, la funció de reforçar les polítiques del Consell en matèria d'integració de la immigració en els àmbits educatiu, laboral, sanitari i d'habitatge i en compliment del que ha estipulat l'article 47.11 del Text Refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991, i l'article 28 de la Llei 5/1983, de 30 de desembre, del Govern Valencià, d'acord amb el que establix la Llei 12/2007, de 20 de març de la Generalitat, de modificació de la Llei 5/1983, de 30 de desembre, del Govern Valencià,
ORDENE
Article 1. Objecte
L'objecte de la present orde és regular i convocar la concessió d'ajudes a entitats sense finalitat lucrativa de la Comunitat Valenciana, destinades a finançar programes dirigits a la integració social dels immigrants.
Article 2. Programes objecte de les ajudes
Seran objecte d'esta subvenció els programes d'intervenció social integral amb la població immigrant:
1. Programes d'allotjament i manutenció durant un període de temps limitat.
2. Programes d'atenció social amb població subsahariana en situació de risc.
3. Programes d'alfabetització i d'aprenentatge de la cultura i les llengües de la Comunitat Valenciana.
4. Programes d'Informació, de traducció, d'assessorament, de mediació, d'integració i d'orientació dels immigrants, especialment quant a sanitat, educació, habitatge i programes socials, laborals i formatius.
5. Programes d'intervenció social, sociolaboral o socioeducativa, amb jóvens immigrants des dels 18 als 25 anys.
6. Programes de realització d'activitats en matèria de sensibilització i no-discriminació i igualtat de tracte per origen racial o ètnic.
Les subvencions aniran destinades a finançar els gastos corrents derivats del desenrotllament de les activitats, sense que puguen entendre's subvencionables els gastos relatius al funcionament ordinari de l'entitat, ni l'adquisició de material inventariable.
En cap cas l'import de la subvenció podrà superar el cost total de l'activitat a desenrotllar per l'entitat beneficiària.
Article 3. Entitats sol·licitants
Podran sol·licitar les ajudes per a l'any 2008, les entitats sense finalitat lucrativa que tinguen seu social, desenrotllen les seues activitats en la Comunitat Valenciana i que estiguen legalment constituïdes i inscrites en el Registre General dels Titulars d'Activitats d'Acció Social en el dia de la publicació de l'orde, i els programes i/o actuacions del qual es corresponguen amb els determinats en la present convocatòria, a més a les entitats que sol·liciten les ajudes per a realitzar programes d'allotjament i manutenció els serà aplicable el Decret 91/2002, de 30 de maig, del Govern Valencià, sobre Registre dels Titulars d'Activitats d'Acció Social, i de Registre i Autorització de Funcionament dels Servicis i Centres d'Acció Social, en la Comunitat Valenciana (DOGV núm. 4264 de 5 de juny de 2002), regulant-se en els capítols I i II del títol III el règim d'autoritzacions administratives.
No poden obtindre la condició de beneficiaris de les ajudes les entitats en les quals concórreguen alguna de les circumstàncies establides en l'article 13.2 i 13.3 de la Llei 38/2003, de 17 de novembre, General de Subvencions.
La present convocatòria no necessita la notificació ni comunicació, a la Comissió Europea, per no reunir els requisits de l'article 87 del Tractat Constitutiu de Comunitat Europea. La present orde per la qual es regulen i convoquen ajudes destinades a la realització de programes dirigits a la integració social dels immigrants per a l'exercici 2008, no suposa un avantatge econòmic, ni falseja la competència afectant els intercanvis comercials entre estats membres.
Article 4. Obligacions de les entitats subvencionades
Són obligacions de les entitats subvencionades les següents:
1. Realitzar l'activitat que fonamenta la concessió de la subvenció al llarg de 2008.
2. Acreditar davant de l'entitat concedent la realització de l'activitat, així com el compliment dels requisits i condicions que determinen la concessió o gaudi de l'ajuda.
3. El sotmetiment a les actuacions de control financer que corresponen a la Intervenció General en relació amb les subvencions i ajudes concedides.
4. Comunicar a l'entitat concedent l'obtenció de subvencions o ajudes per a la mateixa finalitat, procedent de qualssevol administracions o ens públics, tan prompte com es conega i, en tot cas, amb anterioritat a la justificació de l'aplicació donada als fons percebuts, d'acord amb el que disposa la Llei 38/2003, de 17 de novembre, General de Subvencions.
5. Acreditar que, amb anterioritat a dictar-se la proposta de resolució de la concessió, es trobava al corrent en el compliment de les seues obligacions tributàries i enfront de la Seguretat Social. Esta acreditació es realitzarà conforme al que establix l'article 22 i 23 del Reglament de la Llei General de subvencions.
6. No alterar la finalitat de les subvencions i complir les obligacions que establix la legislació vigent per als perceptors de fons públics.
7. Facilitar la inspecció i el control de la conselleria d'Immigració i Ciutadania, a fi de conéixer qualsevol aspecte de l'activitat objecte de la subvenció.
8. Conservar els documents justificatius de l'aplicació dels fons rebuts, inclosos els documents electrònics, perquè puguen ser objecte de les actuacions de comprovació i control.
9. Deixar constància expressa de la condició de programa subvencionat per la Generalitat Valenciana en qualsevol relació amb tercers.
10. Justificar les ajudes concedides en el termini màxim establit en la present orde i d'acord amb les instruccions que dictarà a l'efecte la Direcció General d'Immigració.
11. Presentar una memòria justificativa del programa realitzat, que expresse clarament el nombre de beneficiaris atesos, desagregats per sexe, així com l'avaluació dels resultats obtinguts respecte dels objectius plantejats en este programa.
12. Reintegrar els fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.
13. Declaració responsable de no estar incursos en les prohibicions que s'establixen en l'article 13.2 i si és el cas 13.3, de la Llei 38/2003, de 17 de novembre, General de Subvencions.
L'incompliment de les anteriors obligacions donarà lloc a l'exigència de responsabilitats que corresponguen d'acord amb la legislació vigent i de forma especial en el que disposa el Decret Legislatiu de 26 de juny de 1991, del Consell pel qual s'aprova el Text Refós de la Llei d'Hisenda Pública de la Generalitat.
Article 5. Publicitat i difusió
Seran obligacions de les entitats beneficiàries de les ajudes regulades en la present orde:
1. Donar a conéixer de manera inequívoca que es tracta d'una acció subvencionada per la Generalitat a través de la conselleria d'Immigració i Ciutadania i cofinançada pel Ministeri de Treball i Assumptes Socials.
2. Incorporar en tot el material imprés que es derive de les activitats objecte de la present orde, els logotips de la Generalitat i del Ministeri de Treball i Assumptes Socials.
Article 6. Criteris de valoració
Els criteris de valoració dels expedients es realitzarà d'acord amb la puntuació següent:
- Programes subvencionats en l'exercici anterior en els quals siga convenient la seua continuïtat per raons socials i d'eficàcia: fins a 8 punts.
- Nombre de places i qualitat del servici en els programes d'allotjament i manutenció integral: fins a 13 punts.
- Nombre d'usuaris i qualitat del servici en els programes d'informació, traducció, assessorament, mediació, integració i orientació així com els d'actuació amb immigrants de 16 a 25 anys: fins a 8 punts.
- Personal Tècnic i experiència en la realització dels programes: fins a 8 punts.
- Criteris tècnics quant a l'eficiència en l'execució dels programes: fins a 8 punts.
- Activitats en matèria de sensibilització i no-discriminació i igualtat de tracte per origen racial o ètnic: fins a 5 punts.
Article 7. Documentació que han d'aportar les entitats sol·licitants
Es presentarà una sol·licitud, en dos exemplars, per cada província on l'entitat realitzarà els programes objecte d'esta orde, segons model que figura en l'annex I i ha d'estar degudament formalitzada i subscrita, per qui ostenta la representació de l'entitat, havent de coincidir el nom de l'entitat amb què figure en el CIF i acompanyada de la documentació següent:
1. Programa per al qual se sol·licita la subvenció, segons la fitxa descriptiva de l'annex II.
2. Projecte que permeta ampliar la informació reflectida en la fitxa descriptiva, en el qual es faça constar:
- L'àmbit territorial del projecte i els objectius d'este.
- El nombre dels beneficiaris del projecte.
- El nombre de places d'allotjament de què disposa el recurs.
- Experiència de l'entitat en la realització dels programes sol·licitats.
- Els mitjans humans i els professionals amb què compta l'entitat per a la realització dels programes.
- El pressupost dels programes, desglossat per conceptes.
- Els programes subvencionats en l'exercici anterior que coincidixen en l'objecte amb els sol·licitats en la present convocatòria.
3. Fotocòpia compulsada del CIF de l'entitat sol·licitant per a aquelles entitats que l'hagen modificat respecte a l'exercici anterior o que sol·liciten per primera vegada l'ajuda.
4. Fitxa de manteniment de tercers, segons model de l'annex III, en el qual es farà constar el número de compte i el titular d'este, que ha de coincidir amb les dades del sol·licitant de la subvenció. (annex I).
Este document el presentaran només les entitats que hagen canviat de número de compte o d'entitat bancària respecte a l'exercici de l'any anterior o que sol·liciten per primera vegada.
5. Fotocòpia de la resolució d'inscripció en el Registre d'entitats corresponent.
6. Acreditació del compliment d'obligacions de reintegrament de subvencions per deutes amb l'administració, per mitjà de declaració responsable.
Si la sol·licitud no reunira els requisits exigits, o no s'acompanye la documentació que d'acord amb esta orde resulta exigible, es requerirà l'entitat perquè en el termini de 10 dies esmene la falta o acompanye els documents preceptius, amb indicació que, si així no ho fera, se li tindrà per desistida la seua petició, prèvia resolució que ha de ser dictada en els termes que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener.
Article 8. Lloc de presentació
1. Les sol·licituds d'ajuda previstes en esta orde de convocatòria, es presentaran, juntament amb la documentació requerida, en el Registre de la conselleria d'Immigració i Ciutadania, plaça Sant Nicolau, núm. 2, CP 46057,de la ciutat de València.
2. Tot això, sense perjudici del que disposa l'art. 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 9. Termini de presentació
El termini de presentació serà de quinze dies hàbils comptadors a partir de l'endemà de la publicació d'esta orde en el Diari Oficial de la Comunitat Valenciana. S'aplicarà, per al còmput del termini, el que establix este sentit en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 10. Comissió d'avaluació
Per a la selecció dels programes a subvencionar es constituirà una Comissió d'Avaluació composta per:
- Qui ostente la Direcció d'Àrea de la Direcció General d'Immigració o persona en qui delegue, que actuarà com a president/a.
- Un/a tècnic/a de la Direcció General d'Immigració.
- Dos tècnics/es designats per la Secretaria General Administrativa de la conselleria d'Immigració i Ciutadania.
- Un/a tècnic/a de la Direcció General d'Immigració, que actuarà com a secretari/a de la Comissió, sense vot.
El procediment de concessió de la subvenció serà el de concurrència competitiva, en aplicació dels criteris que s'indiquen en l'article 6 de la present orde.
Article 11. Tramitació i resolució dels expedients
Rebudes les sol·licituds, la Direcció General d'Immigració les verificarà, podent realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la resolució.
La Comissió d'Avaluació establida en l'article 10 de la present orde, elevarà proposta motivada de resolució al conseller d'Immigració i Ciutadania, qui serà competent per a resoldre, atenent als criteris de valoració de l'article 6.
La Comissió d'Avaluació elaborarà una proposta de resolució en un període màxim de tres mesos, comptadors des de l'endemà al termini de finalització per a la presentació de sol·licituds, i l'elevarà al conseller d'Immigració i Ciutadania per a la seua resolució, el termini màxim per a resoldre i notificar és de tres mesos comptadors des de la data en què es publique en el Diari Oficial de la Comunitat Valenciana, la resolució per mitjà de la qual es faran públiques les línies pressupostàries que sufragaran estes ajudes així com els seus imports.
Transcorregut el termini màxim per a resoldre sense que s'haja notificat resolució expressa, les sol·licituds han d'entendre's desestimades, de conformitat amb el que disposa l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
La resolució de concessió de les ajudes indicarà expressament el programa subvencionat, amb indicació de la quantia.
Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
Article 12. Recursos
Les resolucions, expresses o presumptes, dictades pels òrgans competents de la conselleria d'Immigració i Ciutadania posen fi a la via administrativa, i contra elles, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es podrà interposar potestativament, recurs de reposició davant del mateix òrgan que les ha dictat en el termini d'un mes, si l'acte fora expres, comptat des de l'endemà a la seua notificació, i de tres mesos si no ho fora, comptats a partir de l'endemà d'aquell en què es produïsca l'acte presumpte, o bé directament recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptadors de l'endemà de la notificació, o de sis mesos si l'acte fora presumpte, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puguen interposar qualsevol altre que estimen pertinent.
Article 13. Justificació i pagament de les subvencions
Llevat que la legislació de la Generalitat permeta un règim de lliurament de transferències corrents distint, el pagament de les ajudes i subvencions previstes en esta orde s'ajustarà al que disposa l'article 47 bis del Text Refós de la Llei d'Hisenda Pública de la Generalitat en els següents termes i percentatges:
a) S'anticiparà un 40% de l'import de la subvenció després de la concessió d'esta.
b) Després de l'aportació i la comprovació de la documentació justificativa de l'efectiva i correcta aplicació de la suma lliurada en l'apartat anterior, s'abonarà un segona bestreta la quantia del qual ascendirà al 20% de l'import de la subvenció.
c) La resta es pagarà després de la justificació pel beneficiari del compliment de la totalitat de l'objecte de la subvenció atorgada.
La resolució de concessió d'ajudes contindrà els percentatges a aplicar en cada un dels lliuraments, respectant els limites establits en l'art. 47 bis del Text Refós de la Llei d'Hisenda Pública de la Generalitat, i les excepcions legislatives que s'establisquen.
En el cas de bestretes de pagament i d'acord amb l'apartat 3, A), b), paràgraf segon de l'art. 47 bis del Text Refós de la Llei d'Hisenda Pública de la Generalitat Valenciana, no s'exigirà al beneficiari la constitució de garantia per les esmentades bestretes per ser els beneficiaris entitats sense finalitat lucrativa i tindre com a objecte l'ajuda o subvenció el finançament de programes o activitats de servicis socials, sempre que l'import d'estes no excedisca de 90.151, 82 euros en el cas de finançar un sol programa, 150.253, 03 euros en el cas de finançar dos programes o 210.354, 24 euros en el cas de tres o més programes d'actuació.
S'entenen per bestretes de pagament les quantitats lliurades al beneficiari abans de la justificació del gasto. Quan se superen estos imports s'han de constituir garanties per bestreta de conformitat amb el que establix l'art. 47 bis-2 de la dita norma i podran constituir-se per mitjà de pòlisses d'assegurament a càrrec de qualsevol entitat oficialment reconeguda en la quantia i forma que establix el títol II, capítol III del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques, el títol II capítol III del Reial Decret 1098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques i l'Orde de 14 de febrer de 1986 de la conselleria d'Economia i Hisenda, procedint al seu depòsit en els servicis territorials de la conselleria d'Economia, Hisenda i Ocupació de la província corresponent.
Els gastos que s'han de justificar en les subvencions han de ser com a mínim, igual al gasto total estimat dels programes objecte de subvenció, i es correspondran sempre amb els continguts dels esmentats programes, no sent admissibles gastos d'actuacions que no estiguen específicament previstes en la descripció dels programes subvencionats. Així mateix, no podran ser compensades quantitats justificades corresponents a diferents programes subvencionats.
En cap cas, l'import de la subvenció pot ser de tal quantia que, com a conseqüència de la percepció d'altres ajudes d'Administracions Públiques, o entitats públiques o privades, o programa, o de qualsevol altra causa, supere el cost de l'activitat a desenrotllar pel beneficiari. En el cas que l'import de la subvenció supere el cost de l'activitat exercida, l'administració procedirà al reintegrament quant a l'excés, i a l'exigència de l'interés de demora des del moment del pagament de la subvenció.
Excepcionalment, la Direcció General d'Immigració, podrà admetre documentació presentada fora del termini establit en la present convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputable al beneficiari de la subvenció.
El termini per a la justificació de les subvencions finalitzarà el 30 de novembre de 2008 per mitjà de la presentació de la documentació acreditativa dels gastos realitzats per al compliment de l'activitat subvencionada.
En tot cas, les entitats que resulten beneficiàries de les transferències corrents recollides en els apartats anteriors han de justificar la totalitat del gasto anual objecte de la subvenció fins al 30 de novembre de 2008, moment a partir del qual es procedirà a la liquidació d'esta, de la que podrà derivar-se una regularització, que implicarà l'exigència de reintegrament dels imports percebuts, en el cas que la justificació fora insuficient.
Així mateix han de presentar la memòria descriptiva de l'execució dels programes subvencionats on s'incloga el nombre dels beneficiaris del programa desagregats per sexe, les actuacions realitzades, el grau de compliment de l'objectiu proposat, els materials emprats i totes les altres dades que considere de rellevància.
Si hi haguera professionals col·laborant en els programes per raó de contractes de prestació de servicis, han d'aportar-se les corresponents factures emeses pels esmentats professionals, així com la documentació acreditativa de què estos complixen els requisits exigits per la legislació tributària vigent. Les factures acreditatives del gasto realitzat han de reunir els requisits arreplegats en el Reial Decret 1496/2003, de 28 de novembre, pel qual s'aprova el Reglament pel qual es regulen les obligacions de facturació i es modifica el Reglament de l'Impost sobre el Valor Afegit (BOE núm. 286, de 29 de novembre de 2003)
Article 14. Desistiment sense efecte o minoració de l'import de la subvenció i exigència de reintegraments d'imports indegudament percebuts
Es podrà deixar sense efecte la subvenció concedida o minorar la seua quantia, amb reintegrament de les quantitats percebudes i l'exigència dels interessos de demora des del moment del pagament de la subvenció en els supòsits de l'article 37 de la Llei 38/2003, de 17 de novembre, General de Subvencions.
En la tramitació del procediment es garantirà, en tot cas, el dret de l'interessat a l'audiència.
Disposició addicional primera
Els aspectes regulats en la present orde s'aplicaran sense perjudici de totes les normes que regixen el règim jurídic de l'administració de la Generalitat, especialment en matèria pressupostària.
Disposició addicional segona
S'autoritza al director general d'Immigració a dictar totes les instruccions que siguen necessàries en desplegament de la present orde.
Disposició addicional tercera
La conselleria d'Immigració i Ciutadania no assumirà obligacions que es deriven de la relació laboral del personal dels centres o els servicis subvencionats, sinó que seran els titulars d'estos qui respondran amb caràcter exclusiu.
Així mateix, la concessió d'una subvenció, a l'empara d'esta orde, no comportarà cap obligació per part d'esta conselleria d'atorgar subvencions en exercicis posteriors.
Disposició addicional quarta
En compliment del que preveu l'article 47.11 del text Refós de la Llei d'Hisenda Pública de la Generalitat, i d'acord amb el que establit en la Llei de Pressupostos de la Generalitat per a l'any 2008 i el finançament del Ministeri de Treball i Assumptes Socials per a l'exercici 2008, per orde de la conselleria d'Immigració i Ciutadania es donarà publicitat a les línies de crèdit i a l'import global màxim destinat a la concessió de les ajudes previstes en esta orde.
Disposició final primera
La present orde entrarà en vigor l'endemà de la publicació en el Diari Oficial de la Comunitat Valenciana.
Disposició final segona
Contra les bases de la present convocatòria, es pot interposar potestativament recurs de reposició davant del mateix òrgan que l'ha dictat en el termini d'un mes comptador des de l'endemà de la publicació, o bé directament recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puguen interposar qualsevol altre que estimen pertinent.
València, 17 de gener de 2008
El conseller d'Immigració i Ciutadania,
RAFAEL BLASCO CASTANY